Source: https://baschet.ro/liga-nationala-de-baschet-feminin/stiri/laura-vaida-a-reusit-primul-sau-double-double-in-lnbf-in-victoria-cu-csm-satu-mare-dupa-prelungiri
Timestamp: 2019-08-21 19:29:58+00:00

Document:
Laura Vaida a reușit primul său double-double în LNBF, în victoria cu CSM Satu Mare după prelungiri - Baschet.ro powered by TotalBaschet
Laura Vaida a reușit primul său double-double în LNBF, în victoria cu CSM Satu Mare după prelungiri
CSM Târgoviște a câștigat cu 78-74 duelul cu CSM Satu Mare din etapa a doua în Grupa Roșie, după două reprize de prelungiri. Laura Vaida a fost cea mai eficientă jucătoare a formației câștigătoare, reușind primul double-double din carieră în Liga Națonală. Larisa Toma și-a trecut în cont primul double-double din această ediție de campionat, iar Ancuța Stoenescu a fost coșghetera partidei.
Laura Vaida a fost în premieră titulară în Liga Națională de Baschet Feminin. Aceasta a petrecut în teren 35:57 minute din totalul de 50 și a reușit cea mai bună evoluție a sa în prima ligă. Jucătoarea de 17 ani a încheiat partida în double-double cu 19 puncte și 13 recuperări (7 ofensive/6 defensive). A avut 9/14 la șuturile din semicerc (64%) și 1/2 de la linia de fault. A mai avut o pasă decisivă, 3 greșeli personale, 5 faulturi scoase de la adversare, 2 mingi pierdute și o intercepție, pentru +26 indice al eficienței.
Jucătoarea care evoluează pe pozițiile mari a mai reușit 15 puncte în returul din primul tur al Cupei României, în deplasare cu CSM Târgu Mureș, formație din a doua grupă valorică. Laura Vaida a jucat în 10 meciuri din această ediție a LNBF și are medii de 3,6 puncte, 3,5 recuperări și 4,7 eficiență medie în 11:20 minute.
Ancuța Stoenescu a fost coșghetera partidei, cu 26 de puncte. Căpitanul dâmbovițencelor a jucat 43:57 minute, timp în care a marcat 3 coșuri de două puncte din 8 încercări (38%), 4 din 13 la triple (31%) și 8 din 8 de la linia de fault. A mai avut 5 recuperări (1/4), 7 pase decisive, 6 faulturi scoase, 5 mingi pierdute și 4 intercepții, cu +23 indice al eficienței. Veterana care împlinește 39 de ani la începutul anului viitor este cea mai bună marcatoare de la CSM Târgoviște în acest campionat, cu o medie de 16,8 puncte în 12 partide. Aceasta mai are 5,7 recuperări pe meci, 3,5 pase decisive și 1,5 intercepții, cu 13,2 eficiență medie în 36:59 minute.
Cealaltă româncă foarte experimentată din lotul dâmbovițean, Larisa Toma, și-a trecut în cont primul double-double al sezonului, cu 11 puncte și 12 recuperări (1/11). Pivotul de 44 de ani a jucat 38:42 minute și a avut 2/4 la șuturile din semicerc, 1/1 la cele de afară și 4/8 la aruncările de un punct. A mai avut o pasă decisivă, 2 greșeli personale, 7 faulturi scoase de la adversare, o minge pierdută, 2 intercepții și 2 capace, pentru +21 indice al eficienței. Cu Toma în teren, CSM Târgoviște a avut un plus de 12 puncte pe tabelă. Aceasta are medii de 8,1 puncte, 7,3 recuperări, 1,2 pase decisive, 1,3 intercepții și 1,6 capace în cele 12 meciuri din campionat. A jucat 27:34 minute pe partidă, cu 14,6 eficiență medie.
Porsche Poole a fost jucătoarea cu cele mai multe minute petrecute în teren pentru gazde la victoria cu vicecampioana. Americanca a jucat 44:40 minute și a marcat 11 puncte (1/7 din semicerc, 3/7 de afară și 0/2 la libere). A mai avut 5 recuperări, toate defensive, 2 pase decisive, 4 greșeli personale, 2 faulturi scoase de la adversare, 3 mingi pierdute și 3 intercepții, pentru +6 eficiență. Poole are 12,8 puncte pe meci în cele 12 etape de până acum, în 26 de minute pe partidă. Mai are 2,8 recuperări, 2,8 pase decisive și 1,2 intercpeții, pentru 11,3 eficiență medie.
Cu această victorie, CSM Târgoviște se menține pe locul 3 în Grupa Roșie din LNBF, cu 18 puncte după 6 victorii și 6 înfrângeri. Pentru formația pregătită de Cătălin Tănase urmează o deplasare la Constanța, în 5 ianuarie.

References: CSM 
 CSM 

CSM 
 CSM 
 CSM 
 CSM 
 CSM 
 CSM